1.2.2

Na riešenie otázok problematiky dlhodobej starostlivosti je potrebný celý rad opatrení. Dôležitými aspektmi pritom sú: Financovanie a dostupnosť — Všeobecný prístup k vysoko kvalitnej ponuke starostlivosti musí byť v praxi zabezpečený aj pre osoby s osobitnými problémami alebo s nízkym príjmom. — Je potrebné vytvoriť udržateľné systémy financovania, ktoré nenechajú ľudí pri riešení tohto životného rizika bez pomoci, ale súčasne si ich bude spoločnosť môcť dovoliť a nezaťažia nadmerne nasledujúce generácie. — Podpora opatrení v oblasti starostlivosti a prevencie má pomôcť v čo najväčšej miere zmierniť budúce stupňovanie potreby starostlivosti. Pritom je potrebné vychádzať z komplexného chápania starostlivosti, ktoré spája aspekty zdravotného a finančného zabezpečenia s aspektmi sociálneho zabezpečenia a posilnenia schopnosti riešiť každodenné problémy. — Pokiaľ to bude potrebné na dosiahnutie cieľa všeobecného záujmu verejného zdravia, mala by sa preskúmať možnosť vytvárania stimulov pre súkromné zabezpečenie – napríklad daňové stimuly pre finančné zabezpečenie. Starostlivosť a ponuka služieb — Rozširovanie diferencovanej ponuky starostlivosti na základe dopytu musí byť zabezpečené aj v regiónoch, ktoré sú v súčasnosti v tomto ohľade znevýhodnené. — Existujúce rodinné a susedské siete, ktoré v súčasnosti vykonávajú prevažnú časť opatrovateľskej činnosti, je potrebné podporovať a posilňovať, napríklad prostredníctvom vzdelávania a podpory rodinných príslušníkov. — Do starostlivosti a ošetrovania by vo väčšej miere mali byť zapojené mimovládne organizácie, aktéri v sociálno-hospodárskej oblasti a družstevné štruktúry. — Dobrovoľná práca v oblasti inej ako zdravotníckej starostlivosti a ošetrovania sa má obzvlášť podporovať – najmä prostredníctvom vzdelávania dobrovoľníkov. — Zdravá hospodárska súťaž medzi rôznymi poskytovateľmi opatrovateľských služieb má zvýšiť možnosť voľby pre zainteresované osoby a pomôcť ďalej rozvíjať ponuku na základe stanovených noriem kvality, ako aj na základe cieľov, úloh, špecifických podmienok, daného systému sociálneho zabezpečenia, pričom zodpovednosť majú zákonodarné orgány jednotlivých členských štátov, keďže tieto služby patria medzi sociálne služby všeobecného záujmu (3). — Starí ľudí a ľudia, ktorí potrebujú opateru, musia byť viac zapojení do spoločenských sietí, aj z hľadiska predchádzania zneužívaniu a týraniu. — Je potrebné rozvíjať modely osvedčených postupov v oblasti paliatívnej starostlivosti v opatrovateľských ústavoch a v domácej opatere. — Je potrebné rozvíjať prácu hospicov. Opatrovateľský a ošetrovateľský personál — Je potrebné zabezpečiť ľudské zdroje v oblasti poskytovania starostlivosti a ošetrovania, najmä prostredníctvom kvalitného vzdelávania opatrovateľov, lepších pracovných podmienok a uznania hodnoty povolania opatrovateľov. — Malo by sa uľahčiť uznávanie získaných kvalifikácií v rámci EÚ. — Komisia je vyzývaná, aby preskúmala úpravu cezhraničných aspektov starostlivosti, napríklad využívanie opatrovateľských služieb v zahraničí alebo migráciu opatrovateľov. — Na odstránenie nelegálnej práce je potrebné prijať opatrenia s cieľom previesť doteraz nelegálne poskytované opatrovateľské služby do legálnych právnych vzťahov so zohľadnením osobitostí práce v domácnostiach. Opatrovanie a starostlivosť v rodine — Je potrebné posilniť podnety na poskytovanie inej ako zdravotníckej starostlivosti a opatrovateľských služieb, či už v rodine alebo na základe dobrovoľnej činnosti (4). — Je nutné vypracovať stratégie a ponuku pre oblasť demencie a stareckej depresie, ktoré pre rodiny a systémy starostlivosti predstavujú v súčasnosti jeden z najväčších problémov. — Je potrebné zlepšiť zosúladenie rodinného a pracovného života pomocou opatrení na podporu a odbremenenie zamestnaných opatrujúcich rodinných príslušníkov (napr. zariadenia celodennej starostlivosti o starých ľudí vo veľkých podnikoch, ponuka výpomoci, mobilná starostlivosť). Právne úpravy, normy a kvalita — Je potrebné vypracovať normy kvality pre všetky oblasti starostlivosti o starých ľudí a zabezpečiť aby ich dodržiavanie účinne kontrolovali nezávislé organizácie alebo dozorné orgány, ako aj uznávané inštitúcie, ktoré dohliadajú na dodržiavanie ľudských práv. — Týmto spôsobom sa zabezpečí, že v súkromných aj verejných opatrovateľských ústavoch sa budú dodržiavať ľudské práva a chrániť ľudská dôstojnosť a že sa obmedzená schopnosť ľudí, ktorí potrebujú opateru, samostatne konať a ich závislosť od poskytovaní služieb nebudú využívať v ich neprospech. Využívanie informačných a komunikačných technológií — V oblasti starostlivosti a dohľadu je potrebné podporovať využívanie informačných a komunikačných technológií, telematiky a technických pomôcok s ohľadom na etické aspekty.